b'\n_START_ARTICLE_\nAdephaga\n_START_SECTION_\nFellestrekk\n_START_PARAGRAPH_\nAvledete fellestrekk for Adephaga er at underkjevens (maxillens) ytterste del (galea) er toleddet. Ogs\xc3\xa5 larvenes kjever er tilpasset en r\xc3\xb8verisk livsstil (predator). Hoftene (coxae) til bakbeina er ubevegelige, forst\xc3\xb8rret, vokst sammen med det f\xc3\xb8rste abdomensegmentet og n\xc3\xa5r helt til det tredje. I bakkroppen forekommer kjertler som produserer en forsvarsv\xc3\xa6ske. Antennene er nesten alltid mer eller mindre tr\xc3\xa5dformede, unntatt hos noen av de spesialiserte l\xc3\xb8pebillene i gruppen Paussinae._NEWLINE_Av andre (opprinnelige) egenskaper kan nevnes at antennen er elleve-leddet og f\xc3\xb8ttene (tarsi) femleddet.\n_START_SECTION_\nLevevis\n_START_PARAGRAPH_\nDe aller fleste artene er rovdyr, men noen undergrupper av l\xc3\xb8pebiller lever mest av fr\xc3\xb8. Disse artene lever mest p\xc3\xa5 bakken, eller i ferskvann, men det finnes ogs\xc3\xa5 enkelte grupper av l\xc3\xb8pebiller som lever oppe i trekronene eller under barken p\xc3\xa5 d\xc3\xb8de tr\xc3\xa6r.'